Elárasztották Szarvast a turisták, "nyári üzemmódban" az üdülőövezet
A polgármester fokozottabb ellenőrzést kér a rendőrségtől.
"Megdöbbenéssel tapasztaltuk, hogy a kedvező időjárás beköszöntével az ország távolabbi részeiből nagy számban megjelentek a nyaralótulajdonosok és a szállóvendégek is, az elmúlt hét végén benépesült a Körös-part"

- írta az Operatív Törzsnek címzett levelében Szarvas város polgármestere.

Babák Mihály hangsúlyozta, hogy jelentősen megnőtt a település veszélyeztetettsége, ráadásul attól tart, hogy még többen érkezhetnek a városba. A polgármester hivatalos állásfoglalást is kért az Operatív Törzstől a nyaralókban való, nem állandó lakhelyű személyek tartózkodásával kapcsolatban.

A polgármester a rendőrségnek is levelet írt. Ebben megjegyzi, hogy a kormány kijárási korlátozásokat tartalmazó rendelete világos, eszerint a lakóhelyüket csak nyomós indokkal hagyhatják el az emberek, a víkendezés pedig nem számít nyomós indoknak.

  Babák szerint a sok turista a helyieket, egymást és saját magát is veszélyezteti.

A polgármester kérte a rendőrséget, hogy fokozottabban ellenőrizzék az életben lévő rendeletek betartását.

Korábban már Siófok és Tihany polgármestere is arra kérte a turistákat, hogy ne mostanra időzítsék látogatásukat a városba.
Szarvas pandémia kijárási tilalom Babák Mihály koronavírus